Σπανακόπιτα σε τάρτα, με στάκα και πρόβειο γιαούρτι
Σπανακόπιτα σε τάρτα, με στάκα και πρόβειο γιαούρτι, μια νόστιμη και ασυνήθιστη συνταγή. Η εμφάνισή της θα σας εντυπωσιάσει όσο και η γεύση της.
400 γρ. κίτρινο αλεύρι για ζύμες και πίτες, 100 γρ. πρόβειο γιαούρτι, 100 γρ. αιγοπρόβειο βούτυρο (σε βαζάκι), λιωμένο, ή ελαιόλαδο, περίπου 1/2 φλιτζ. τσαγιού χλιαρό νερό, 1 κουτ. γλυκού μπέικιν πάουντερ, λίγο αλάτι, 60 γρ. στακοβούτυρο (σε μαγαζιά με κρητικά τρόφιμα) ή αγελαδινό βούτυρο, 250 γρ. φρέσκα κρεμμυδάκια, ψιλοκομμένα, 700 γρ. σπανάκι (καθαρό βάρος), χοντροκομμένο, 1 μάτσο άνηθος ή μάραθος, ψιλοκομμένος, 1 μάτσο καυκαλήθρες, ψιλοκομμένες, 5 αυγά, χτυπημένα ελαφρά με πιρούνι, 200 γρ. φρέσκια μοτσαρέλα, κομματιασμένη με ένα πιρούνι, 60 γρ. στάκα (είναι η εποχή της – τη βρίσκουμε ολόφρεσκη σε καλά παντοπωλεία και σε μαγαζιά με κρητικά τρόφιμα)
Για να φτιάξουμε σπανακόπιτα σε τάρτα, με στάκα και πρόβειο γιαούρτι, ρίχνουμε όλα τα υλικά στον κάδο του μίξερ και ζυμώνουμε για 5 λεπτά με τον γάντζο, σε μέτρια προς υψηλή ταχύτητα, μέχρι να φτιάξουμε μια λεία ζύμη.Σε αλευρωμένη επιφάνεια την ανοίγουμε σε φύλλο με διάμετρο τόση ώστε να καλύψει τον πυθμένα και τα τοιχώματα ενός ταψιού (ή ταρτιέρας) διαμέτρου 30 εκ. Αλείφουμε με λίγο από το στακοβούτυρο το σκεύος και στρώνουμε το φύλλο, κόβοντας τις άκρες του που εξέχουν από τα τοιχώματα.Προθερμαίνουμε τον φούρνο στους 160°C.Σε φαρδιά κατσαρόλα σοτάρουμε στο στακοβούτυρο τα κρεμμυδάκια σε μέτρια φωτιά, μέχρι να μαραθούν, για 4 λεπτά. Προσθέτουμε το σπανάκι και σοτάρουμε για άλλα 2 λεπτά, μέχρι να μαραθεί. Ρίχνουμε τον άνηθο (ή μάραθο) και τις καυκαλήθρες, αλατοπιπερώνουμε και ανακατεύουμε καλά. Αποσύρουμε και αφήνουμε τη γέμιση να κρυώσει εντελώς.Απλώνουμε ομοιόμορφα την κρύα γέμιση στη ζύμη τάρτας. Σε ένα μπολ ανακατεύουμε τα αυγά, τη μοτσαρέλα και τη στάκα και αδειάζουμε το μείγμα πάνω στη γέμιση.Ψήνουμε την τάρτα σε χαμηλό ράφι στον φούρνο για περίπου 45 λεπτά ή μέχρι η γέμιση να σφίξει και να κάνει χρυσαφένια κρούστα.Σερβίρουμε την σπανακόπιτα σε τάρτα χλιαρή.
Γιαούρτι,Σπανάκι,Τυρί